**Nyhedsbrev fra bestyrelsen i Pedersborg Børnehus**

Vi håber, I har det godt! Vi vil gerne opdatere jer om nogle spændende udviklinger og udfordringer vedrørende Pedersborg Børnehus.

**Møder med Sorø Kommune**  
Vi har haft møder med Sorø Kommune omkring overtagelsen af Pedersborg Børnehus. Vi har fået nogle nyttige indsigter, som vi håber vil hjælpe os med at navigere i de næste skridt.

**Køb af Pedersborg Børnehus**  
Vi arbejder med Sorø Kommune om at købe Pedersborg Børnehus (ejendommen, Søholm 1) for at sikre os mod stigende husleje og sikre vores selvbestemmelse over ejendommen, når vi ønsker at forbedre eller investere i den. Det er en vigtig milepæl for os, og vi ser frem til at udvikle huset til et endnu bedre sted for vores børn og nye generationer. Vi gik i gang med disse møder tilbage i november 2024.

**Indhentning af tilbud**  
I den forbindelse har vi også været i gang med at indhente tilbud fra tre håndværksvirksomheder, der kan hjælpe os med at få et overblik over hvad det koster at få renoveret ejendommen, og de steder, hvor der er akut behov for det. Nogle af vores fokuspunkter er særligt taget, vinduerne, ventilationsanlægget, og dele af murerværket, som trænger til en kærlig hånd, pga. at Sorø Kommune misligholder huset. Vi ønsker også at kende de fremtidige udgifter i forbindelse med vedligeholdelse af ejendommen, så vi ikke bliver overrasket over noget i den nærmeste årrække. Det er vigtigt for os at sikre, at rammerne for vores børn er i top og økonomien hænger sammen!

**Økonomiske udfordringer**  
Nogle af jer, har nok hørt at Sorø Kommune sparer på børneområdet, hvilket blandt betyder at vi står over for nogle udfordringer med økonomien i Pedersborg Børnehus, da de løbende driftstilskud ikke er i balance. Det kræver en del overvejelser, at få tingene til at hænge sammen, og vi arbejder hårdt på at finde de bedst mulige løsninger på den lange bane.

**Ny kommunikationsplatform**  
For at forbedre kommunikationen udadtil til Jer forældre, så er vi i gang med at indføre en ny platform. Vi mener, at det vil gøre det lettere for os at holde Jer informeret om alt det, vi laver i Pedersborg Børnehus til dagligt. Vi kommer med yderligere information herom.

Vi vil gerne takke jer alle for jeres støtte og engagement for Pedersborg Børnehus. Sammen skaber vi et fantastisk miljø for vores børn!

Vi gælder os til at se jer til arbejdsdagen i den 24. maj, hvor I har mulighed for at møde os. Hvis I har spørgsmål eller kommentarer, er I altid velkomne til at række ud.

Bedste hilsner fra Bestyrelsen,

Signe, Maj, Peter, Ulrich, Peter og Christian  
Pedersborg Børnehus

**Nyt fra ledelsen**

Kære forældre

Foråret har for alvor meldt sin ankomst, og det mærkes både i vores stemningen og børnenes energi. Jeg vil gerne dele lidt nyt med Jer om, hvad der rører sig i Pedersborg børnehus. Dette er det første nyhedsbrev i en ny form som Bestyrelsen, jeg og alle andre i Pedersborg børnehus håber bliver taget godt imod. Vi vil fremover udsende et nyhedsbrev i april, august, november og februar.

**Nyt i huset og den pædagogiske retning**

Som I ved, har vi gennemført en omstrukturering, hvor en af børnehavegrupperne er blevet til en småbørnsgruppe for de 2-4 årige, Det giver os mulighed for, at tilrettelægge hverdagen og pædagogikken mere målrettet og alderssvarende, hvilket vil komme til at gøre en forskel.

Vi er samtidig i gang med at udvikle en fælles pædagogisk retning for hele huset. Her arbejder vi med relationsorienteret pædagogik, hvor barnets perspektiv, trygge relationer og nærvær er i centrum. Som en del af dette lader vi os inspirere af ICDP – International Child Development Programme, som giver os konkrete redskaber til at styrke samspillet med børnene.

**Souschef**

År 2024 har som jeg forstår det været et turbulent år. For at styrke ledelsen og institutionen især i mit fravær (ferier og lign.) er Gitte Præstegaard tiltrådt som souschef den 1. april 2025.

**Førstehjælpskursus**

Hele personalegruppen har deltaget i førstehjælpskurset som blev afviklet den 1. marts. Alle er opdaterede og trygge ved at handle i en nødsituation – for først og fremmest for børnenes skyld men også for vores egen skyld.

**Vigtige datoer:**

**30. april:** generalforsamling hvor der er valg til bestyrelsen og information fra stuerne. Generalforsamlingen er fra kl. 19-21.

**24. maj:** vi afholder arbejdsdag fra kl. 8.30-15.00. Vi starter med morgenmad den første halve time. Der vil til dagen være en plan for hvad vi ønsker at få udført, så alles tid bruges bedst muligt.

**4 juni:** bedsteblomsterdag – årets hyggeligste blomstrende dag.

**5. juni:** Lukket pga. Grundlovsdag

**9 juni:** lukke pga. af 2. pinsedag

**23. juni:** Sankt Hans for børnene om formiddagen

**28. juni:** Pedersborg Dag – en festlig dag for børnene med aktiviteter og tombola

**Nyt fra vuggestuerne**

Kære forældre,

Vi vil gerne dele hvad der kommer til at ske den kommende tid her i vuggestuen.

**Farvel og velkommen**

Denne måned siger vi farvel til tre af vores søde ugler og tre mus, som nu er klar til at tage næste skridt og flytte op i børnehaven. Det er både en glæde og en smule vemodigt, at sige farvel til de børn, vi har haft fornøjelsen af at passe og lære at kende. Vi ønsker dem alt det bedste i børnehaven! Og tak for lån af Jeres børn.

Samtidig byder vi hjerteligt velkommen til flere nye børn, der starter i vuggestuen. Det betyder, at vi i de kommende uger vil have indkøring af nye børn, hvilket igen betyder, at der vil være ekstra fokus på tryghed og rutiner i denne periode. Vi ser frem til at lære dem alle at kende og sikre en god start i deres nye miljø.

**Spireprojektet i vuggestuen**

I vuggestuen arbejder vi fortsat med vores Spireprojekt, hvor vi fokuserer på at støtte børns nysgerrighed og udvikling gennem små, kreative aktiviteter. Projektet er baseret på at fremme børns fantasi, opdagelse og motorik – noget, vi alle glæder os til at fortsætte med. Vi har allerede haft stor glæde af at se børnenes engagement og deres glæde ved at lære nyt.

**Bedsteforældredag**

Vi vil også gerne minde om den hyggelige Bedsteforældredag, som finder sted den 4. juni 2025. Det bliver en dejlig dag, hvor vi får mulighed for at byde bedsteforældrene velkommen og vise dem, hvad vi har arbejdet med i vuggestuen. Mere information – se opslag i huset når vi nærmer os.

Vi ser frem til en dejlig og lærerig periode sammen med alle børnene, både de nye og de som snart skal videre. Tak for jeres samarbejde og støtte i hverdagen – det betyder meget for os.

Venlig hilsen,

Personalet i Vuggestuen

**Nyt fra Skrubtudserne**

Kære forældre

Vi har travlt med at lægge planer og gøre stuen klar til at modtage 9 skønne skrubtudser d. 22.4. Vi vil starte stille og roligt op, og stuen vil derefter stille og rolig blive fyldt op i takt med, at børnene bliver ældre.

Vi ser frem til at kunne gøre overgangen fra vuggestuen til børnehaven nemmere at overskue bl.a. ved at arbejde med, at gøre børnene mere selvhjulpne.

Vi vil hovedsagelig følge børnehavens dagsrytme, men med mulighed for at kunne trække os til en mindre gruppe og kunne tage udgangspunkt i netop denne gruppes kompetencer og behov. F.eks. kan vi nogle dage benytte den lille legeplads, imens de store børn er på den store legeplads – dette vil give mere ro for skrubtudserne og give mere plads til fordybelse i deres udeleg.

Vi har fokus på sprog og vil bl.a. hver dag til samling have rim/remser og sang, og der vil ligeledes hver dag være bevægelse med i vores samling.

Vi vil fokusere på, at få etableret gode læringsmiljøer, bl.a. en læsekrog, konstruktions “byggeplads” og et legekøkken med gode muligheder for rolleleg. Her får barnet rig mulighed for at udvikle og styrke deres sociale kompetencer bl.a. gennem guidning fra de voksne.

Vi glæder os til at skabe en tryg, udfordrende og sjov hverdag for småbørnsgruppen.

Det første stykke tid vil vi give god tid til at “lande” på vores nye stue sammen med de nye voksne. Det er vigtigt at barnet føler sig trygt, for dermed lettere at kunne tilegne sig læring og hermed får barnet bedre muligheder for at danne nye relationer.

I slutningen af april og i maj arbejder vi med et “spire-forløb”, hvor vi bl.a. vil få grøntsager til at spire. Vi vil følge nøje med i processen sammen med børnene. Ved dagligt at se hvor langt spiringen er nået og senere smage på grøntsagerne, vil vi på den måde vække børnenes nysgerrighed omkring projektet. Vi vil også så og plante i vores nye “gård” (ved indgangen) samt lære børnene at passe på og få ejerskab for vores “Skrubtudse-gård”.

I juni vil vi arbejde med science i børnehøjde, hvor vi har valgt temaet “luft & vand” - vi vil lave mange spændene forsøg både her i huset og når vi er på tur.

VI GLÆDER OS TIL AT KOMME PÅ PLADS OG KUNNE BYDE VELKOMMEN HOS SKRUBTUDSERNE :-)

Kære forældre i børnehaven,

**Nyt fra Løverne og Zebraerne**

Kære forældre

Forårsvejret er endelig over os, og vi nyder det i fulde drag. Vi bestræber os på at tilbringe så meget tid som muligt udendørs, og det betyder, at børnene bliver ekstra sultne, når de er ude i længere tid. Derfor vil vi gerne opfordre til, at madpakkerne indeholder lidt ekstra "brød", så jeres fantastiske børn har energi til at lege og udforske legepladsen hele dagen.

**Nyt personale**

Som mange af jer allerede har bemærket, er der kommet nye ansigter rundt omkring i børnehaven. På løvestuen er Julie startet, hun er uddannet pædagog og startede den 1. marts. Vi ser frem til at lære hende bedre at kende 😊 og hun har allerede opbygget gode relationer med mange af børnene. Derudover er der også kommet en ny vikar, som også hedder Julie. Vi håber, at I vil tage godt imod de nye ansigter i børnehaven.

**Farvel og velkommen**

I den kommende måned skal vi sige farvel til en gruppe af girafferne, som skal videre på nye spændende eventyr. Vi ønsker dem alt det bedste på deres vej og takker dem for den tid, vi har haft sammen med dem.

Samtidig siger vi et varmt velkommen til de nye børn, der kommer op på Zebra- og Løvestuen fra elefantstuen. Vi ser frem til at lære dem at kende og byde dem velkommen på deres nye stue.

**Nye teams og samarbejde**

Som I ved, har vi sammensat nye teams i børnehaven, og vi glæder os til at få samarbejdet i gang. Dannelsen af de nye teams betyder også, at nogle af børnene får nye primære voksne. Vi har stort fokus på at skabe tryghed i disse nye konstellationer og vi vil arbejde målrettet med at styrke de sociale relationer og gruppedynamikker.

**Læringsmiljøer og fællesskab**

Vi er i gang med at udvikle flere læringsmiljøer på stuerne, herunder et inspirerende læsemiljø, hvor vi vil styrke børnenes interesse for bøger og fortællinger. Samtidig har vi fokus på, at understøtte de relationer, der opstår i de nye grupper - sociale samspil – både mellem børnene og mellem børn og voksne som er en vigtig del af vores pædagogiske arbejde. Vi vil i den kommende tid arbejde målrettet på at skabe trygge og udviklende fællesskaber for alle børnene.

**Grønne spirer**

I løbet af foråret vil vi arbejde med grønne spirer. Det vil sige, at jeres børn både vil få sved på panden, røde kinder og snavsede fingre da vi vil udforske naturen på en spændende måde. Fokus er på børnenes trivsel og leg og vi vil f.eks. tale med børnene om bæredygtighed og nærhed til naturen, hvilket skaber nysgerrighed og ansvarsfølelse hos såvel børn som voksne. Vi vil tale med børnene om vandets veje, spise af naturen og se på insekter m.m.

**Husk generalforsamlingen i april**

Vi vil gerne minde Jer om, at generalforsamlingen afholdes 30. april. Vi håber, at se så mange af jer som muligt. Det er en god mulighed for at høre mere om børnehavens arbejde, stille spørgsmål og være med til at præge vores fællesskab.

Vi ser frem til et forår fyldt med leg, læring og gode oplevelser.

De bedste hilsner,

Zebra og Løve stuen